钦定古今图书集成/明伦汇编/官常典/第535卷 > 金朝兴
## 钦定古今图书集成/明伦汇编/官常典/第535卷 > 金朝兴

按《明外史》本传：“朝兴，巢人。淮西乱，聚众结砦自保。俞
通海等既归太祖，朝兴亦率众来附。从渡江，所在征
伐皆预有功。克常州，为都先锋。复宜兴，为左翼副元
帅。平武昌，进龙骧卫指挥同知。平吴，改镇武卫指挥
使。克大同，改大同卫指挥。取东胜州，获元平章刘麟
等十八人。洪武三年，论功为都督佥事，兼秦王左相。”
未几，解都督府事，专傅王。四年从大军伐蜀。六年率
师至黑城，获元太尉卢伯颜、平章帖儿不花，并省院
等官二十五人。遂从李文忠分领东道兵取和林。语
具《文忠传》。朝兴沉勇有智略，所至以偏师取胜，虽未
为大帅，而功出诸将上。十一年，从沐英西征，收纳邻
七站地。明年，论功，封宣德侯，禄二千石，世袭指挥使。
十五年从傅友德征云南，驻师临安。元右丞兀卜台、
元帅完者都、土酋杨政等俱降。朝兴抚辑有方，军民
咸悦。进次会川，卒。讣闻，追封沂国公，谥“武毅。”十七年
论平云南功，改锡世侯券，增禄五百石。长子镇嗣。